Miljø- og fødevareminister Esben Lunde Larsen vil under ingen omstændigheder indføre afgifter på malkekøer i landbruget som led i at nedbringe Danmarks CO2 regnskab.

- Jeg er absolut ikke enig i, at afgifter på den enkelte ko er vejen frem. Så det afviser vi, siger ministeren.

Forslaget kommer fra Det Miljøøkonomiske Råd, der har regnet sig frem til, at det er billigere for samfundet at nedbringe udledningen af drivhusgasser fra landbruget end for eksempel fra de danske bilejere.

Læs også : Afgift på køer og kunstgødning skal bremse drivhusgasser

Det Miljøøkonomiske Råd foreslår, at der indføres afgift på de dyr, afgrøder eller aktiviteter, der udleder drivhusgasser. Det er især malkekøer, hvor økonomerne mener, at der er noget at hente. En malkeko udleder årligt, hvad der svarer til 5,7 tons CO2.

- Det her er ikke vejen frem. Vi har én opgave, og det er at beskytte vores fødevareproduktion i Danmark. Den leverer i tusindvis af arbejdspladser og milliarder i eksportindtægter og det skal der ikke ændres på, ved at vi laver detail-reguleringer til skade for landbrugets konkurrenceevne, siger Esben Lunde Larsen.

Danmark har forpligtet sig til at mindske udledningen af drivhusgasser med 39 procent inden 2030.

Espen Lunde Larsen lover, at der kommer en plan fra regeringen senere i år, der vil præsentere hvordan man kan nå målet.